**Kaposvár Megyei Jogú Város Önkormányzata**

# Kaposvár kincse

# Tanúsító Megjelölés

# Szabályzat

# Kaposvár

**2014**

**1. Tanúsító megjelölésre vonatkozó alapinformációk**

A szabályzat tárgyát az alábbi megjelölés képezi:

* A megjelölés elnevezése: Kaposvár kincse
* A megjelölés kiviteli alakja: színes, ábrás
* A megjelölésre vonatkozó ábra kiviteli alakja és színei:

|  |
| --- |
| kaposvar_logo |

A megjelöléssel megkülönböztetett termékek felsorolása – a Nizzai Osztályozási Rendszer szerint:

*29. osztály:* Hús, hal-, baromfi- és vadhús; húskivonatok; tartósított, fagyasztott, szárított és főzött gyümölcsök és zöldségek; zselék, lekvárok (dzsemek), kompótok; tojások, tej és tejtermékek; étkezési olajok és zsírok.

*30. osztály:* Kávé, tea, kakaó, cukor, rizs, tápióka, szágó, kávépótló szerek; lisztek és más gabonakészítmények, kenyér, péksütemények és cukrászsütemények, fagylaltok; méz, melaszszirup; élesztő, sütőporok; só, mustár; ecet, fűszeres mártások; fűszerek; jég.

*31. osztály:* Mezőgazdasági, kertészeti, erdészeti termékek és magok, amelyek nem tartoznak más osztályokba; élő állatok; friss gyümölcsök és zöldségek; vetőmagok, élő növények és virágok; tápanyagok állatok számára; maláta.

*32. osztály:* Sörök; ásványvizek és szénsavas vizek, és egyéb alkoholmentes italok; gyümölcsitalok és gyümölcslevek; szörpök és más készítmények italokhoz.

*33. osztály:* Alkoholtartalmú italok (a sörök kivételével).

**2. A megjelölés jogosultjának bemutatása**

2.1. A megjelölés jogosultjára vonatkozó alapadatok az alábbiak szerint alakulnak:

Elnevezés: Kaposvár Megyei Jogú Város Önkormányzata

Székhely: 7400 Kaposvár, Kossuth tér 1.

Levelezési cím: 7400 Kaposvár, Kossuth tér 1.

Telefon: 82/501-581

E-mail: palyref1@kaposvar.hu

Honlap: www.kaposvar.hu

Képviselő: Szita Károly polgármester és Molnár György gazdasági igazgató, mint pénzügyi ellenjegyző

**2.2. A megjelölés jogosultjának célja:**

A jogosult céljai általános megfogalmazásban:

A jogosult célja a kaposvári és Kaposvár 40 kilométeres vonzáskörzetében előállított termékek népszerűsítése, ez által a helyi munkaerő elismertségének és tekintélyének növelése, továbbá a helyi munkahelymegőrzés- és munkahelyteremtés előmozdítása.

A jogosult hosszú távú célja, hogy a vásárlók tudatosan keressék, és preferálják a tanúsító megjelöléssel ellátott kiváló minőségű kaposvári termékeket, ezért a tanúsító megjelöléssel ellátott termékek határozott szereplői legyenek a helyi gazdaságnak. A jogosult ezért szívesen együttműködik minden olyan elkötelezett termelő vállalattal, aki olyan termékeket gyárt, amelyek megfelelnek a szabályozott tanúsítási feltételeknek, valamint a magyar és az európai uniós forgalomba hozatali elvárásoknak. További cél, hogy a helyi termékek keresletének növelésével hozzájáruljunk a tudatos környezetvédelemhez, a környezettudatossághoz, az egészségtudatos életmódhoz (pl. az ún. „élelmiszer-kilométerek” csökkentésével).

A jogosult ezeket a célkitűzéseket – a jogi szabályozásnak megfelelően – tanúsító megjelölési rendszer kialakításával és működtetésével kívánja megvalósítani. Jogosult úgy kívánja kialakítani ezt a megjelölési rendszert, hogy a megjelölés a fogyasztónak egyértelmű útmutatást adjon a termék kaposvári illetve környéki előállítására vonatkozóan. A tanúsító védjegy elnevezése: „Kaposvár kincse”.

Ezt a megjelölést csak olyan termékeken lehet alkalmazni, amely 50 százaléknál nagyobb – akár 100 százalékos – arányban Kaposváron és 40 kilométeres vonzáskörzetében, de legfeljebb Somogy megye területén (tehát megye terültén kívül előállított termék nem nyerheti el a védjegyhasználati jogot) kerülnek előállításra, olyan módon, hogy a fogyasztóhoz eljutó végtermék minden – a termék összetételét és érzékszervi tulajdonságait meghatározó – feldolgozási (gyártási) folyamata Kaposváron vagy 40 kilométeres vonzáskörzetében, Somogy megyében került végrehajtásra. A feldolgozási lépés nem lehet csupán csomagolás, rostálás, osztályozás, címkézés.

Legalább egy tulajdonság tekintetében a nevezett terméknek mindenképpen kiemelkedő minőséget kell képviselnie. Az egészséges életmódra való ösztönzés is a célok között szerepel, ezért az elbírálás során ilyen „kiemelkedő minőségi” előnyt jelenthet, amennyiben a nevezett termék hozzáadott „egészségvédő” összetevőt tartalmaz, vagy környezetbarát megoldást alkalmaz (pl. környezetbarát csomagolóanyag). Ilyen előnyt képviselhet még pl.: kiemelkedő érzékszervi (vagy egyéb organoleptikai) tulajdonság, dúsítás vagy csökkentés adott összetevő tekintetében, esztétikus design/megjelenés, praktikus csomagolás és egyéb minőségi szempontok, amelyeket a Bíráló Bizottság vizsgál meg, és a Tanúsítási Bizottság jóváhagy.

.

Az emblémában megjelenő illusztráció elemeinek célja, hogy a fogyasztók legszélesebb köre számára jelentse a helyben előállított, megbízható minőséget, és erősítse bennük a helyi közösséghez való tartozást.

A jogosult céljai tételes és konkrét megfogalmazásban:

* A Kaposváron és 40 kilométeres vonzáskörzetében, Somogy megyében előállított termékek megkülönböztetése, kihangsúlyozása a piaci áruválasztékban.
* A tanúsítottan megbízható, jó minőségű helyi termékek fókuszba állítása a fogyasztók körében (A fogyasztó az a személy aki, gazdasági vagy szakmai tevékenység körén kívül árut vesz, rendel, kap, használ, illetve akinek a részére a szolgáltatást végzik, továbbá aki az áruval vagy szolgáltatással kapcsolatos tájékoztatás vagy ajánlat címzettje.).
* A fogyasztók tájékoztatásán keresztül a fogyasztói döntések befolyásolása, az egészségtudatosság és a környezettudatosság fejlesztése.
* A termelők ösztönzése a minőségfejlesztésre, ezáltal közvetett módon a helyi gazdaság fejlesztése.
* Kaposváron és 40 kilométeres körzetében (Somogy megyében) a fenntarthatóbb életmód közvetlen elősegítése.

A jogosult céljainak megvalósítás során figyelembe veszi az Alaptörvényben, a Fogyasztóvédelemről szóló 1997. évi CLV. törvényben a fogyasztóvédelemmel, a védjegyek és a földrajzi eredetjelzőkről szóló 1997. évi XI. törvényben a tanúsító megjelölésekkel és védjegyekkel kapcsolatos, valamint a vidékfejlesztési miniszter egyes önkéntes megkülönböztető megjelölések élelmiszereken történő használatára vonatkozó rendeletben meghatározott előírásokat.

2.3. A tanúsító megjelölés jogosultjának szervezete, működési szabályai:

A tanúsító megjelölés jogosultja Kaposvár Megyei Jogú Város Önkormányzata (a továbbiakban: Önkormányzat). Az Önkormányzat rendelkezik önálló szervezeti és működési szabályzattal, mely nyilvános, bárki számára hozzáférhető. A szabályzat nem tartalmaz olyan rendelkezéseket, amelyek a tanúsító védjegyek használatát, valamint a licencvevők jogait és kötelezettségeit érintenék.

**3. Az árujegyzékben szereplő termékekre vonatkozó minőségi feltételek**

A minősítési feltételek meghatározása során megkülönböztetünk alap-, feldolgozatlan és feldolgozott terméket, valamint feldolgozást. Alapterméknek az élelmiszerhigiéniáról szóló, 2004. április 29-i 852/2004/EK európai parlamenti és tanácsi rendelet (a továbbiakban: rendelet) 2. cikk (1) bekezdés b) pontja szerinti alapterméknek (a továbbiakban: alaptermék) minősülő élelmiszer tekinthető. Feldolgozatlan terméknek a rendelet a 2. cikk (1) bekezdés n) pontja szerint feldolgozatlan terméknek (a továbbiakban: feldolgozatlan termék) minősülő élelmiszer tekinthető. Feldolgozott terméknek pedig a rendelet 2. cikk (1) bekezdés m) pontja szerint feldolgozott terméknek (a továbbiakban: feldolgozott termék) minősülő termék tekinthető. Feldolgozásnak a rendelet 2. cikk (1) bekezdés m) pontja szerinti eljárás (a továbbiakban: feldolgozás) tekinthető.

Az alaptermék lehet növényi vagy állati eredetű, és létrejöhet a növényi és az állati eredetű alaptermékek kombinációjaként. Növényi eredetű az alaptermék, ha az kultúrnövények termesztésével és betakarításával, vagy vadon termő növények begyűjtésével, tisztításával vagy kezelésével, ha csomagolt, akkor előre történő csomagolásával kerül előállításra. Állati eredetű az alaptermék, ha haszonállatok tenyésztésével (állat születése, keltetése, felnevelése) és termelésbe állításával, vadon élő állat elejtésével, vadon élő halak kifogásával, ha csomagolt, akkor előre történő csomagolásával kerül előállításra. Állati eredetűnek tekinthető a méz, a tej és a tojás is. A növényi és az állati eredetű alaptermékek kombinációjának, azaz alaptermék tekinthető, amely növényi és állati eredetű alaptermékek bármilyen kombinációjával kerül előállításra.

A feldolgozatlan termék alaptermékből kerül előállításra feldolgozással. Feldolgozás lehet különösen, de nem kizárólagos jelleggel a szétválasztás, a részekre osztás, a vágás, a szeletelés, a kicsontozás, a darálás, a nyúzás, az őrlés, a tisztítás, a darabolás, a kifejtés, a törés, a hűtés, a fagyasztás, a mélyfagyasztás, a kiolvasztás, és adott esetben a csomagolás. A feldolgozott termék alap- és feldolgozatlan termékből és/vagy ezek bármilyen kombinációjából kerül előállításra olyan feldolgozással, amely meghatározó jellegű a feldolgozott termék összetétele vagy érzékszervi tulajdonságainak kialakítása céljából. A feldolgozott termék előállítása során nem tekinthető a termék összetételét vagy érzékszervi tulajdonságait meghatározó eljárásnak a válogatás, az osztályozás, a szétválasztás, a csomagolás és a jelölés. A feldolgozott termék egyben a fogyasztóhoz kerülő végterméknek is tekinthető.

A „Kaposvár kincse” tanúsító megjelölés használatához szükséges feltételek az alábbiak szerint alakulnak:

* + Az alap-, feldolgozatlan- vagy feldolgozott termék előállítása legalább 50%-ban Kaposváron vagy Kaposvár 40 kilométeres vonzáskörzetén, de legfeljebb Somogy megyén belül történt.
	+ A terméket előállító teljesíti a mindenkori magyar jogszabályoknak megfelelően adófizetési kötelezettségeit.
	+ A termék megfelelő minősítést kap a „Kaposvár kincse” minősítési és tanúsítási eljárásán.
	+ A termék gyártója elfogadja a tanúsító megjelölés használatának az Önkormányzat által a Tanúsító Megjelölés Szabályzatban meghatározott általános és különös céljait.
	+ A termék gyártója használati szerződést köt az Önkormányzat megbízásából eljáró Ügyvivő Szervezettel
	+ A termék gyártója megfizeti a használati szerződés szerinti aktuális nevezési- és használati díjat az Önkormányzat megbízásából eljáró Ügyvivő Szervezetnek.

A tanúsítás alapját a minősítési és a tanúsítási szabályzatban meghatározott tanúsítási eljárás képezi. A feltételek teljesülését/teljesítését dokumentálni szükséges a minősítési eljárás során. A termékekre vonatkozó egyedi minősítési szabályokat a minősítési és tanúsítási szabályzat tartalmazza, amely jelen szabályzat 2. számú melléklete.

**4. A termékek tanúsításának szabályai**

A tanúsítási eljárást az Önkormányzat által megbízott Ügyvivő Szervezet meghatározott, független tanúsító szakértői végzik, az Önkormányzat által elfogadott, mindenkor hatályos minősítési és tanúsítási szabályzat alapján, amely tartalmazza a minősítési és tanúsítási folyamatban résztvevőket, feladat és hatáskörüket. A tanúsítási eljárás általános szabályai és lebonyolítási rendszere az alábbiak szerint alakul:

A védjegyhasználati jogot pályázat útján lehet megszerezni, ill. nevezési lap benyújtásával kérhető. A védjegy használatára vonatkozó kérelem (pályázat) benyújtása önkéntes.

A benyújtott kérelmek elbírálására az Önkormányzat által felügyelt Tanúsítási bizottság jogosult az Ügyvivő Szervezet által megbízott Bíráló Bizottság szakmai javaslata alapján, melynek elnöke Kaposvár város polgármestere. A tanúsítási folyamatot a tanúsítási koordináló Ügyvivő Szervezet bonyolítja le. A kérelem elbírálásáról a jelentkezők írásos tájékoztatót kapnak, amelyben az elfogadás vagy elutasítás szakmai indoklása is szerepel.

A tanúsítás egy alkalommal 3 éves időtartamra vonatkozik, igény esetén a tanúsítást 3 évenként meg kell ismételni. Az Önkormányzat megbízásából eljáró Ügyvivő Szervezet a három éves tanúsítási időszakon belül évente ellenőrzi azt, hogy a tanúsított termékek folyamatosan megfelelnek-e a rájuk vonatkozó követelményeknek. A tanúsítási eljárás lefolytatása díjfizetéshez kötött (nevezési díj). Az aktuális díjfizetési feltételeket az Önkormányzat elérhetővé és nyilvánossá teszi. A tanúsítási eljáráshoz szükséges formanyomtatványok letölthetők az Önkormányzat, illetve Ügyvivő Szervezet honlapjáról, illetve a projekt leendő honlapjáról.

**5. A tanúsító megjelölés használata és a használat ellenőrzésének feltételei**

5.1. A tanúsító megjelölés használatának alapfeltételei:

A megjelölés használatának alapja a használati szerződés megkötése, melyet a Licencvevő az Ügyvivő Szervezettel, mint a jogosult Önkormányzat megbízottjával köt meg. A pályázó és jogosult csak a használati szerződésben meghatározott feltételekkel, és csak a használati szerződés hatálya alatt jogosult a tanúsító megjelölés használatára. A használat alapfeltételei az alábbiak szerint alakulnak (a szerződésben Licencadó az Önkormányzat által megbízott Ügyvivő Szervezet, Licencvevő a minősítés folytán jogosulttá váló pályázó):

* Licencadó nem kizárólagos használati jogot ad Licencvevőnek a megjelölés Magyarország területén történő használatára a szerződésben meghatározásra kerülő áruosztályokban. A jogosultság alapja a Licencvevő által nyújtott, és a Licencadó által tanúsított termék. A használati jog alapján, Licencvevő jogosult a tanúsító megjelölést a Licencadó által kibocsátott arculati kódexben meghatározott módon felhasználni termékei megkülönböztetésére, a napi működése során. A felhasználás irányulhat a megjelölés felhasználására Licencvevő üzlethelyiségében elhelyezett vizuális arculati elemként, a Licencvevő tevékenységére vonatkozó hirdetésekben és marketing anyagokban, beleértve a Licencvevőről, szolgáltatásairól készült on- és off-line hirdetési és marketing anyagokat. Licencvevő nem jogosult a megjelölést saját tulajdonaként feltüntetni, a megjelölés használatát harmadik személynek engedélyezni, és a megjelölést jelen megállapodástól eltérő áruosztályokba sorolható termékein felhasználni. A használati jog kiterjed a Licencvevő által Kaposváron és 40 kilométeres vonzáskörzetében, Somogy megyében gyártott, de e területen kívül forgalmazott termékekre is. Ezek vonatkozásában a megjelölés használati jogának területi hatálya magában foglalja Licencvevő célpiacait is. Licencvevőnek ugyanakkor tudomása van arról, hogy a megjelölés védjegyként történő lajstromozása jelenleg csak Magyarországon van folyamatban.
* Licencadó megbízásából eljáró Ügyvivő Szervezet köteles a megjelölésre vonatkozó dokumentációt (a továbbiakban: dokumentáció) 2 példányban átadni Licencvevő részére, a használati szerződés hatálybalépését követő 5 munkanapon belül. A dokumentáció a megjelölésre vonatkozó arculati kézikönyvből, valamint a megjelölés használati feltételeit tartalmazó szabályzatból áll. A dokumentáció alapján a megjelölés a gyakorlatban megvalósítható, a megjelölés Licencadó által elvárt feltételekkel történő hasznosítása biztosítható. Licencadó megbízásából eljáró Ügyvivő Szervezet, Licencvevő kérésére, saját telephelyén betanítást ad Licencvevői képviselőinek a megjelölésre és használatára vonatkozó szabályokról és feltételekről. A betanítással kapcsolatos költségek Licencvevőt terhelik.
* Licencvevő a Licencadó díjszabási feltételeiben meghatározott használati díjat fizeti meg Licencadó megbízásából eljáró Ügyvivő Szervezet részére, szolgáltatásai ellenértékeként. A díj fizetésére évente két részletben, átutalással kerül sor, Licencadó tárgyban kibocsátott számlája alapján. A díjat általános forgalmi adó terheli. Licencadó és megbízásából eljáró Ügyvivő Szervezet a használati díjat elkülönítetten tartja nyilván könyveiben, és a használati díjat elsősorban a megjelölés fejlesztésére, a szélesebb körű megismerést szolgáló tevékenységekre használja fel.
* Licencadó az alábbiakat szavatolja: A tanúsító megjelölés a szabályzat által előírt módon megvalósítható lesz a dokumentáció és a betanítás alapján. Az engedélyezett jogok fennállnak a szerződés hatálya alatt. A szerződés tárgyát képező megjelölés tekintetében, nincs harmadik személyt megillető, Licencvevőt korlátozó jog. Szerződő felek megállapodnak, hogy Licencadó a szabályzat szerinti feltételek teljesítése esetén jogosult, jelen szerződés szerinti nem kizárólagos használati jogot adni harmadik személynek, Licencvevő termékeivel azonos termékekre. Az így létrejövő párhuzamos, nem kizárólag használati jogok, nem korlátozzák egymást.
* Licencvevő köteles a Licencadóról, a más Licencvevőkről és tevékenységükről tudomásra jutott információkat bizalmasan kezelni, gondoskodni arról, hogy azok illetéktelenek tudomására ne jussanak. Licencvevő köteles a megjelölés használatával kapcsolatban igénybe vett együttműködő partnerei tekintetében is olyan megállapodást létrehozni, amely biztosítja a jelen szerződés szerinti bizalmas információkezelést. Szerződő Felek megállapodnak, hogy egymást haladéktalanul tájékoztatják minden olyan tudomásukra jutott tényről és körülményről, amely jelen szerződés teljesítését, vagy bármelyik fél érdekét sértheti. Ezek közé sorolják különösen a megjelölés jogosulatlan felhasználását, a megjelölés jó-hírnevének csorbítását. Szerződő felek megállapodnak, hogy minden esetben Licencadó lép fel hivatalosan, a jogosulatlan használat esetén.
* Szerződő Felek megállapodnak, hogy együttműködnek a megjelölés és a szabályzat fejlesztésében. Szerződő Felek e feladat szervezését Licencadó illetve a megbízásából eljáró Ügyvivő Szervezet hatáskörébe utalják, melyet Licencadó évi rendszerességgel végez. Szerződő felek megállapodnak, hogy évente egy alkalommal felülvizsgálják a szabályzatban foglalt feltételrendszert.
* A szerződés az aláírása napján lép hatályba, és a tárgyévet követő 3. év ugyanezen napjáig tartó, határozott időtartamra szól. A szerződés hatályba lépésével valamennyi, a Licencvevővel kötött és a szerződéssel azonos tárgyú szerződés, megállapodás hatályát veszti. A szerződés meghosszabbításának feltétele a szabályzatban foglalt feltételek teljesítésének ellenőrzése a megjelöléssel megkülönböztetett termékek tekintetében. Szerződő felek megállapodnak, hogy erre Licencvevő lejárat előtt 1 hónappal előterjesztett írásbeli kérése alapján kerül sor. A szerződés meghosszabbítására automatikusan nincs lehetőség. A szerződés meghosszabbítására minden esetben, írásban kerül sor. Súlyos szerződésszegés esetén, a másik felet megilleti az azonnali felmondás joga, Súlyos szerződésszegésnek minősül a megjelölés jogosulatlan használatának engedélyezése, a megjelöléssel megkülönböztetett termékek tekintetében a minősítési feltételek nagymértékben történő megsértése, a licencdíj fizetési kötelezettség teljesítésének elmaradása, vagy Licencvevő tisztességtelen piaci magatartása, amely veszélyezteti a megjelölés jó-hírnevét.
* Szerződő felek megállapodnak, hogy a használati szerződést bevezetik a megjelölésre vonatkozó hivatalos és a Licencadó által vezetett nyilvántartásokba is. A hivatalos eljárások költségei Licencvevőt terhelik.

5.2. A tanúsító megjelölés használatának ellenőrzésére vonatkozó feltételek:

Ügyvivő Szervezet előre bejelentett módon ellenőrizheti Licencvevőnél a tanúsító megjelölés használatát, melynek során 30 nap kijavítási határidővel felszólíthatja Licencadót az ellenőrzés során tapasztalt nem szabályszerű használat kijavítására. Ennek elmulasztása szerződésszegésnek minősül.

**6. A megjelölés jogosulatlan használatával szembeni fellépés rendje**

A jogosulatlan használattal szemben Licencadó jogosult fellépni. Licencadó köteles mindent megtenni a jogosulatlan használat megszüntetésére, az ebből fakadó jogi és vagyoni jellegű következmények érvényesítésére. Licencvevő szóban vagy írásban tájékoztathatja Licencadót, amennyiben tudomására jut a megjelölés jogosulatlan használata. Licencvevő jogosult önállóan is fellépni a jogosulatlan használattal szemben, amennyiben Licencadó, többszöri felszólítása ellenére sem hajtja végre a szükséges intézkedéseket. Licencvevő tudomásul veszi, hogy hatékony fellépésre csak abban az esetben van lehetősége, ha használati joga a védjegylajstromba is bejegyzésre került.

**7. A megjelölés és jó-hírnevének fejlesztése**

Az Önkormányzat Tanúsítást Koordináló Szervezete (Ügyvivő szervezet) évente aktualizálásra kerülő tervet állít fel a tanúsító megjelölés és jó-hírnevének fejlesztésére. Ennek középpontjában olyan kampányokat helyeznek, melyek lehetővé teszik a tanúsító megjelölés fogyasztók és termelők körében történő bevezetését, ismertségének és jó-hírnevének fejlesztését. A kampányban a tanúsító megjelölés használatára szerződés alapján jogosultak vehetnek részt. Az Önkormányzat Tanúsítást Koordináló Szervezete (Ügyvivő szervezet) tervet állít fel a kampányra. Ez tartalmazza a kampány részét képező akciókat, az akciók lebonyolításának erőforrás- és végrehajtási ütemtervét, a kampány költségvetését, a kampányban részt vevőket. A kampány feltétele a kampányterv az Önkormányzat Tanúsítási által történő jóváhagyása. A kampányterv előkészítése az Ügyvivő Szervezet feladata.

**8. Egyéb feltételek**

Jelen szabályzatot az Önkormányzat megbízásából a Kaposvári Egyetem alakította ki. A szabályzat fejlesztéséért, és a jogosultakhoz történő eljuttatásáért az Önkormányzat által megbízott Ügyvivő Szervezete és az Önkormányzat a felelős.

**9. Mellékletek**

1. számú melléklet: Nevezési lap
2. számú melléklet: Minősítési és Tanúsítási szabályzat
3. számú melléklet: Használati szerződés formanyomtatvány

Kaposvár, 2014.

Kaposvár Megyei Jogú Város Önkormányzata

képviselő